b"\n_START_ARTICLE_\nIlujanka\n_START_PARAGRAPH_\nIlujanka \xe2\x80\x93 gyvati\xc5\xa1kas drakonas hetit\xc5\xb3 mitologijoje, kur\xc4\xaf nukov\xc4\x97 Tarhuntas (Kitaip Te\xc5\xa1ubas), hetiti\xc5\xa1kas hurit\xc5\xb3 dangaus ir audr\xc5\xb3 dievo analogas. Tai \xc5\xbeinoma i\xc5\xa1 hetit\xc5\xb3 dantira\xc5\xa1\xc4\x8dio lenteli\xc5\xb3, aptikt\xc5\xb3 ties \xc3\x87orum-Bo\xc4\x9fazk\xc3\xb6y, buvusioje hetit\xc5\xb3 sostin\xc4\x97je Hatu\xc5\xa1e. \xc5\xa1is \xc4\xafvykis b\xc5\xabdavo atkartojamas hat\xc5\xb3 pavasario \xc5\xa1vent\xc4\x97je Purulyje._NEWLINE_Mitas u\xc5\xbera\xc5\xa1ytas \xe2\x80\x9eCatalogue des Textes Hittites\xe2\x80\x9c 321, kur pateiktos dvi nuoseklios versijos.\n_START_SECTION_\nVardas\n_START_PARAGRAPH_\nVardas Ilujanka, manoma, yra sud\xc4\x97tinis, sudarytas i\xc5\xa1 dviej\xc5\xb3 \xc5\xbeod\xc5\xbei\xc5\xb3, rei\xc5\xa1kian\xc4\x8di\xc5\xb3 'gyvat\xc4\x97':  IE *h\xe2\x82\x81illu- + IE *h\xe2\x82\x82engeh\xe2\x82\x82-. Tie patys sandai, tik atvirk\xc5\xa1\xc4\x8dia tvarka, sutinkami \xc5\xbeodyje lot. anguilla 'ungurys'. \xc5\xbdodis *h\xe2\x82\x81illu- yra visi\xc5\xa1kas \xc5\xbeod\xc5\xbeio angl. eel 'ungurys' atitikmuo.\n_START_SECTION_\nMito variantai\n_START_PARAGRAPH_\nPirmojoje versijoje du dievai kaunasi ir Ilujanka laimi. Te\xc5\xa1ubas eina pas hat\xc5\xb3 deiv\xc4\x99 Inar\xc4\x85 patarimo. Te\xc5\xa1ubas pa\xc5\xbead\xc4\x97jo jai mirtingojo Hupasijo meil\xc4\x99 mainais u\xc5\xbe \xc5\xa1io pagalb\xc4\x85, tad Inara sugalvojo sp\xc4\x85stus drakonui. Ji ateina pas drakon\xc4\x85 su labai daug valgi\xc5\xb3 ir stipri\xc5\xb3 g\xc4\x97tim\xc5\xb3 ir \xc4\xafkalba j\xc4\xaf visk\xc4\x85 i\xc5\xa1gerti. Prisig\xc4\x97rus\xc4\xaf drakon\xc4\x85 Hupasijas suri\xc5\xa1a virve. Tada atvyksta dangaus dievas Te\xc5\xa1ubas kartu su kitais dievais ir u\xc5\xbemu\xc5\xa1a drakon\xc4\x85._NEWLINE_Antrojoje versijoje du dievai irgi kaunasi, ir Te\xc5\xa1ubas pralaimi. Ilujanka paima Te\xc5\xa1ubo akis ir \xc5\xa1ird\xc4\xaf. Kad atker\xc5\xa1yt\xc5\xb3 drakonui dangaus dievas Te\xc5\xa1ubas veda deiv\xc4\x99 Hebat\xc4\x85. Jiems gimsta s\xc5\xabnus Saruma, kuris u\xc5\xbeauga ir veda drakono Ilujankos dukter\xc4\xaf. _NEWLINE_Dangaus dievas Te\xc5\xa1ubas sako s\xc5\xabnui, kad \xc5\xa1is kaip vestuvin\xc4\x97s dovanos papra\xc5\xa1yt\xc5\xb3 gr\xc4\x85\xc5\xbeinti Te\xc5\xa1ubo akis ir \xc5\xa1ird\xc4\xaf. S\xc5\xabnus taip ir padaro. Atgav\xc4\x99s akis ir \xc5\xa1ird\xc4\xaf Te\xc5\xa1ubas v\xc4\x97l meta i\xc5\xa1\xc5\xa1\xc5\xabk\xc4\xaf drakonui Ilujankai. Tuo metu, kai drakonas jau beveik nukautas, Saruma su\xc5\xbeino apie kautynes ir supranta, kad juo pasinaudojo \xc5\xa1iam tikslui. Jis pareikalauja, kad t\xc4\x97vas kartu su Ilujankos gyvybe paimt\xc5\xb3 ir jo gyvyb\xc4\x99. Te\xc5\xa1ubas u\xc5\xbemu\xc5\xa1a abu juos \xc5\xbeaibais ir lietumi. _NEWLINE_\xc5\xa0i versija yra iliustruota bareljefe, kuris buvo aptiktas Malatijoje ir datuojamas 1050-850 m. pr. m. e. Bareljefas eksponuojamas Anatolijos civilizacij\xc5\xb3 muziejuje Ankaroje (Turkija).\n_START_SECTION_\nInterpretacija\n_START_PARAGRAPH_\nHetit\xc5\xb3 tekstus 1930 m. pristat\xc4\x97 W. Porzig, kuris pirmasis ir palygino Te\xc5\xa1ubo ir Ilujankos m\xc5\xab\xc5\xa1\xc4\xaf su dangaus dievo Dzeuso m\xc5\xab\xc5\xa1iu su gyvati\xc5\xa1ku Tifonu, apie kur\xc4\xaf \xe2\x80\x9eBibliotekoje\xe2\x80\x9c pasakojo Pseudo-Apolodoras. Tuo metu hetit\xc5\xb3 ir graik\xc5\xb3 paralel\xc4\x97s sulauk\xc4\x97 ma\xc5\xbeai \xc5\xa1alinink\xc5\xb3. Tuo metu dar buvo neperskaitytas ir nepaskelbtas hetit\xc5\xb3 mitas apie tai, kaip Kumarbis i\xc5\xa1kastravo dangaus diev\xc4\x85, \xc5\xa0i istorija irgi ai\xc5\xa1ki paralel\xc4\x97 su graik\xc5\xb3 mitais."